चाडपर्वको समयमा रगत पाउन मुस्किल
चाडपर्वकै समय काठमाडौं उपत्यकालगायत देशैभर रगत अभाव भएपछि बिरामी मर्कामा परेका छन् । दशैँँ, तिहारजस्ता चाडपर्वमा रक्तदान कार्यक्रम नहुँनु र नेपाल रेडक्रस सोसाइटीले व्यवस्थापन प्रभावकारी नवनाउदाँ रगतको अभाव भएको पाइएको हो ।
काठमाडौं, कात्तिक १७ गते । चाडपर्वकै समय काठमाडौं उपत्यका लगायत देशैभर रगत अभाव भएपछि बिरामी मर्कामा परेका छन् । दशैँँ, तिहारजस्ता चाडपर्वमा रक्तदान कार्यक्रम नहुनु र नेपाल रेडक्रस सोसाइटीले व्यवस्थापन प्रभावकारी नबनाउदाँ रगतको अभाव भएको पाइएको हो । नेपाल रेडक्रस सोसाइटी भक्तपुरको ब्लड बैँकमा रगतको अभाव  छ । बैंकका सचिव परशुराम पाण्डेयका अनुसार चाडबाडमा रक्तदान लगायतका कार्यक्रम नहुँदा रगत अभाव भएको बताउँदै मागअनुसारको रगत उपलब्ध गराउन नसकेको बताउनुभयो । उहाँले भन्नुभयो, “अहिले दशैँ, तिहारजस्ता चाडपर्वका कारण रक्तदानका कार्यक्रमहरु नभएकाले देशभर नै रगतको अभाव चुलिएको छ ।”अहिले दैनिक ३० देखि ३५ पिन्ट रगत उपलब्ध गराउँदै आएका उहाँको भनाइ छ । तर माग भने दैनिक एक सय ५० पिन्टसम्म हुने गरेको छ । उहाँले भन्नुभयो, “रगत लिन भक्तपुर आउनेलाई एक पिन्ट मात्रै भए पनि दिएका छौँ रित्तो फर्किनुपरेको छैन ।” अहिले डेंगुको प्रकोप भइरहेकाले पनि रगत सङ्कलनमा समस्या भइरहेको पाण्डेयले बताउनुभयो ।धेरै मात्रामा ताजा रगतको आवश्यकता पर्ने हुँदा देशमा अहिले डेँगुका बिरामीहरु बढेकाले रगत सङ्कलन गर्न समस्या भइरहेको उहाँको भनाइ छ । आगामी शनिबारसम्म देशभर नै रगतको अभाव देखापर्ने उहाँ बताउनुहुन्छ । त्यसपछि भने क्रमशः रगत सङ्कलन बढ्दै जाने अपेक्षा रहेको उहाँले सुनाउनुभयो । नियमित डायलासिस गराउने व्यक्तिहरुले दशैँअघि डायलासिस गराएर अहिले सबैको एकैचोटी डायलासिस गराउन आउँदा पनि रगतको माग बढी भएको उहाँको भनाइ छ । अहिले रक्तदाताहरु खेतीपाती गर्नका लागि व्यस्त भएका कारण पनि रगत सङ्कलन हुन नसकेको उहाँ बताउनुहुन्छ ।रगत अभाव भएकाले रक्तदान गर्न सर्वसाधारणलाई उहाँको आग्रह छ । कीर्तिमानी रक्तदाता प्रेमसागर कर्माचार्यले व्यवस्थापनको अभावका कारण रगतको अभाव भएको बताउनुभयो ।१७६ पटक रक्तदान गर्नुभएका कर्माचार्यले भन्नुभयो, “ व्यवस्थापनको समस्या भएका कारण रगतको अभाव भएको हो । सधैंभरि आउने चाडपर्वलाई देखाएर रगतको अभाव भएको भन्नु मूर्खता हो । ”नयाँ रक्तदातालाई रक्तदानतर्फ आकर्षित गर्नुपर्नेमा सरकारले यसतर्फ ध्यान दिन नसकेको उहाँको आरोप छ । पुराना रक्तदाताले आग्रह गरेकै आधारमा मात्र नयाँ रक्तदाताले रक्तदान गरिरहेकाले जनचेतनात्मक कार्यक्रम पनि सञ्चालन गर्नुपर्ने उहाँको भनाइ छ । रगत सङ्कलनका लागि लामाे योजना बनाएर नै काम गर्नुपर्ने आवश्यकता रहेको उहाँको बुझाइ छ ।